b'\n_START_ARTICLE_\nOZNA\n_START_PARAGRAPH_\nOddelek za za\xc5\xa1\xc4\x8dito naroda (kratica OZNA \xe2\x80\x94 hrva\xc5\xa1ko Odjeljenje za za\xc5\xa1titu naroda) je bila varnostno-obve\xc5\xa1\xc4\x8devalna slu\xc5\xbeba FLRJ. Oddelek je bil ustanovljen 13. maja 1944. Leta 1946 je bila OZNA razdeljena na civilni in voja\xc5\xa1ki oddelek: nastala sta civilna UDBA (Uprava za dr\xc5\xbeavno varnost, hrva\xc5\xa1ko Uprava dr\xc5\xbeavne bezbjednosti) in voja\xc5\xa1ka protiobve\xc5\xa1\xc4\x8devalna slu\xc5\xbeba KOS, ki je bil leta 1955 preoblikovan v OB (Organ za varnost, hrva\xc5\xa1ko Organ bezbjednosti), UDBA pa leta 1966 v SDB (hrva\xc5\xa1ko Slu\xc5\xbeba dr\xc5\xbeavne bezbjednosti)._NEWLINE_Po koncu 2. svetovne vojne je OZNA organizirala in upravljala koncentracijska tabori\xc5\xa1\xc4\x8da za internacijo pripadnikov nem\xc5\xa1ke in mad\xc5\xbearske narodne manj\xc5\xa1ine, pripadnikov protikomunisti\xc4\x8dnih voja\xc5\xa1kih formacij (domobrancev, usta\xc5\xa1ev, \xc4\x8detnikov in kolaborantov z nacisti in fa\xc5\xa1isti). V primeru domobrancev so pripadniki slovenske OZNE ujetnike kratko zasli\xc5\xa1evali in zapisnike po\xc5\xa1iljali vodstvu slovenske OZNE (vodil ga je Ivan Ma\xc4\x8dek - Matija), kjer so zasli\xc5\xa1ance razvr\xc5\xa1\xc4\x8dali v skupine A, B ali C (uvrstitev v skupino B ali C je v ve\xc4\x8dini primerov pomenila usmrtitev). Dolo\xc4\x8dene za usmrtitev so navadno zve\xc4\x8der odpeljali na kraj usmrtitve: iz Teharij z avtomobili do opu\xc5\xa1\xc4\x8denih rudni\xc5\xa1kih rovov pri Hrastniku, iz \xc5\xa0entvida pa z vlakom do Ko\xc4\x8devja in naprej s tovornjaki do kra\xc5\xa1kih brezen v Ko\xc4\x8devskem Rogu, med katerimi je najbolj znano brezno pod Krenom._NEWLINE_Najve\xc4\x8d mno\xc5\xbei\xc4\x8dnih usmrtitev v Sloveniji je bilo v obdobju med majem in julijem 1945. Leta 1946 pa je bila sprejeta ustava Federativne ljudske republike Jugoslavije in OZNA je morala tabori\xc5\xa1\xc4\x8da prepustiti organom ministrstva za notranje zadeve._NEWLINE_Vloga OZNE se je kazala tudi v krilatici:\xc2\xa0\xc2\xbbOZNA sve dozna\xc2\xab\xc2\xa0(OZNA izve vse).'